**УНИВЕРЗИТЕТ УМЕТНОСТИ У БЕОГРАДУ ФАКУЛТЕТ ДРАМСКИХ УМЕТНОСТИ**

Докторске студије - драмскe и аудио-визуелнe уметности

ИЗВЕШТАЈ КОМИСИЈЕ ЗА ОЦЕНУ И ОДБРАНУ ДОКТОРСКОГ УМЕТНИЧКОГ ПРОЈЕКТА

Наставно-уметничко веће Факултета драмских уметности Универзитета уметности у Београду формирало је комисију за оцену и одбрану докторског уметничког пројекта кандидата Ирене Шкорић, студента на студијском програму Докторске уметничке студије у драмским и аудио-визуелним уметностима под насловом

У КОЈИ ФАЈЛ ДА СТАВИМ СВОЈЕ СРЦЕ

* Експериментални филм као фузија филмских родова, документарног и играног

На основу увида у поднети материјал, комисија у саставу:

Предраг Велиновић, редовни професор ФДУ, ментор рада

Драган Јовановић, редовни професор ФДУ, члан

др Драган Веселиновић, редовни професор ФДУ, члан

Дарко Бајић, редовни професор ФДУ, члан

мр Фети Даутовић, редовни професор ФДУ у пензији, члан

подноси Наставно-уметничком већу ФДУ и Сенату Универзитета уметности у Београду следећи извештај:

**БИОГРАФИЈА КАНДИДАТА**

Ирена Шкорић рођена је 1981. у Загребу. Дипломирала је и магистрирала филмску и ТВ режију на Академији драмских умејтности у Загребу.

Чланица је Друштва хрватских филмских редатеља, Друштва хрватских филмских дјелатника и Хрватске удруге продуцената.

Од 1998. године до данас снимила је значајан број (преко 30) краткометражних и средњеметражних играних, документарних и експерименталних филмова, три дугометражна документарна филма и један дугометражни играни филм.

Објавила је књигу **Ерос на филму** уз подршку Министарства културе РХ. Написала је 11 радио драма за хрватски радио, 1. и 3. програм.

Добитница је шестомесечне стипендије Министарства културе РХ на Јавном позиву за доделу подршке за подстицање књижевног стваралаштва у 2012. години, за роман **Гнијездо у очима**. Учествовала је на многим домаћим и иностраним филмским фестивалима где је освојила око 50 награда, а филмови су јој били у службеним конкуренцијама преко 200 филмских фестивала.

Уредница је у едицији Филмска култура издавачке куће Артизана, ''Поетски документаризам Зорана Тадића" аутора Бранка Иштванчића, ''Ерос на филму'' Ирене Шкорић, те ''Куда иду дивље свиње – Субверзивна поетика Иве Штивичића и Ивана Хетриха" аутора Силвија Мирошниченка.

Њен филм **Растанак** (2008.) један је од најнаграђиванијих кратких филмова у Републици Хрватској. Гранд При, награда за најбољи сценарио на Данима хрватског филма 2009, хрватски представник за награду Студентски Oscar којег додељује Америчка филмска академија. Добитник Гранд Приа на Corto del MED филмском фестивалу у Авињону, сребрне награде за режију на Worldfestu у Хјустону. Увршћен је у службену селекцију Сан Себастиан филм фестивала, добио награду за оригинални сценарио у Ст. Петерсбургу, награду жирија на Фестивалу кратког филма у Венецији итд.

Сарађивала је с Документарним програмом ХРТ-а за који је режирала документарне филмове **Од шаптачице до гласноговорника** (2008.) и **Берислав Ш: Процес** (2010). Филмови су јој неколико пута представљали Хрватску на разним културним манифестацијама.

2011. режирала је дугометражни играни филм **7сеX7**, који је премијерно приказан на Пула филм фестивалу.

Дугометражни документарни филм **Драги Ластане** (2014.) освојио је Награду публике на ЗагребДоxу 2014. Уметнички је руководилац манифестације Ноћ хрватског филма и нових медија која је први пут одржана у јуну 2014. широм Хрватске, под високим покровитељством тадашњег Председника Републике Хрватске др. Иве Јосиповића.

**АНАЛИЗА ДОКТОРСКОГ УМЕТНИЧКОГ ПРОЈЕКТА**

Докторски уметнички пројекат *У који фајл да ставим своје срце*, замишљен је као експериментални, ненаративни филм, који, кроз различите облике филмског изражавања, спаја данас врло спојиве, али у суштини засебне и аутентичне филмске родове, документарни и играни. Два засебна екрана, која наизглед приповедају два засебна наратива, причају различите приче, заправо истражују људско сећање и однос који према њему имамо, нашe емоцијe и поступке, кроз непрестани процес снимања наших живота, данас тако чест и свима доступан. Оно што снимамо, што мислимо да нам је битно и важно, анализира се и приказује као сећање, као забелешка времена, као запис тренутка, према чему касније свакако мењамо однос. Та потреба да бележимо своју стварност, данас поставља бројна питања. Између осталог, и она постоји ли у свему томе извесна селекција, како ћемо одредити шта нам је битније, важније, шта заслужује да буде забележено, и самим тим запамћено. Који је тренутак нашег живота тај који је важан, који ћемо заволети, који ћемо оставити на екрану компјутера, обележити фасциклом, и поред тога ставити једно срце.

Различити формати којима су материјали снимани, дигитални и аналогни, па и супер 8 мм, на неки начин појачавају идеју од које је пројекат кренуо. Памћење више није вољни, или емотивни процес, култура сећања, или могућност бележења, постаје техничка, механичка ствар. Та технологија данас, која још увек не даје одговоре на питања трајности, утиче на људске емоције, обликује их, мења, упућује на погрешан траг. Од човека прави појединца изгубљеног у гомили снимака, којем не може да одреди значај, вредност и снагу.

У једном значајном делу филма аутор пројекта се и сам појављује, бележећи своје интимне тренутке радости, задовољства, ишчекивања, чисте среће, сете. Неки делови филма имају изразито наративну, изрежирану структуру, заснивају се на стерилној и чврстој форми кратког играног филма. Повремено се у филму појављује и данас тако популаран жанр псеудодокументаризма, у којем се стварност конструише као постојећа, а заправо је изразито намештена и изманипулисана. Ти различити облици филмских родова, помажу нам да се крећемо кроз структуру питајући се шта је данас истина, колико је она стварна, и колико може бити исконструисана. И да ли у животу данас верујемо у истину која је неупитна, ван сваке сумње, или сами стварамо истину која нам одговара, која је тако близу лажи.

Кроз форму експерименталног филма, ауторка Ирена Шкорић на неки начин полемише и са историјом документарног филма. Са међусобним утицајима документарног и играног, као и преплитањем та два жанра у савременом филму.

Та фузија филмских родова, приказана на левој и десној половини екрана, нуди често исте садржаје, где се смењивањем слика постављају питања важности, значаја, истинитости наших сећања.

Популаризација документарног, везана и за стваралаштво Мајкла Мура, или Зорана Тадића, кроз искуства и утицаје француског Новог таласа, не само филмског ауторства, већ и кроз критичке текстове и есеје, који су условили њихово филмско стваралаштво, преиспитује се и анализира у експерименталном филмском делу Ирене Шкорић, али, можда и много више, у њеном писаном раду.

Пројекција одржана у простору КЦ „Град“, потврдила је међу присутнима снажно осећање преиспитивања важности визуелног материјала који непрестано бележимо и носимо са собом. Као код Данила Киша у „Енциклопедији мртвих“, хоће ли живот сваког појединца, сви његови тренуци, па и они досадни, непривлачни, незанимљиви, бити забележени на безбројним картицама, и стајати у немим мрачним архивима, на хард дисковима угашених компјутера.

Ослањајући се и на оваква, литерарна искуства, ауторка анализира спој наратива и ненаратива, спој намере и случајности, рађање новог жанра који може бити близак mockumentary-ju, још увек недовољно прихваћеном у филмској теорији, али сасвим присутном у филмској пракси.

Уметнички циљ пројекта и јесте стварање авангардног филма, који у себи повезује и сукобљава аналогни и дигитални филмски запис, у настојању да забележи догађаје без икакве селекције, преиспитујући како нове технологије заправо утичу на стил наших живота, на начин како ће се стварати неке нове људске емоције. Елиптични делови филма, честа прескакања, понављања, дисконтинуитет у монтажном редоследу, редитељски су поступци којима се остварује ова идеја.

Неки формати снимају 24 сличице у секунди, други 25, па кад се такви снимци ставе једни поред других, чак и кад су исти, неминовно се ствара сукоб и конфликт, где једни исти забележени догађаји могу стварати различите емоције, и читати се у различитом, другачијем кључу. Некад и сад, није само питање технологије, већ и нашег односа према времену. Крхкост и краткоћа људског постојања, емоција чији се век и интензитет трајања не могу измерити, у позадини је ауторкине идеје, постављајући данас најважније питање, питање хуманости.

Такође филм, иако у експерименталној форми, разматра и универзална питања, попут оног – колико трају емоције, и како нова технолошка достигнућа утичу на наш свакодневни живот.

Инспирацију за свој рад Ирена Шкорић је нашла у ликовном раду Владе Мартека из 1973. године, под насловом „Само ми молим вас реците на коју полицу да ставим своје срце“. Друштвени активизам и изложба - акција која тражи активно учествовање публике, део су Мартекових поступака који су заинтересовали Шкорићеву.

Процес истраживања био је врло захтеван и дуготрајан. Требало је прилагодити жанровске карактеристике експерименталног тонског филма од 24 минута, са теоретском платформом и искуствима других аутора у сличним истраживањима и редитељским поступцима.

Француски Нови талас, који је изједначавао филм и живот, поетски документаризам Зорана Тадића, популаризација документарног филма данас, појава псеудодокументаризма, преклапање наративног и ненаративног у филму, сегменти су који се анализирају и истражују, и у практичном и у теоретском делу рада.

Приватне људске успомене, настале и забележене на летовањима, зимовањима, слављима, дочецима, кроз смех, игру, радост, у којима се и сама појављује, Ирена Шкорић супротставља наративном, кратком играном филму. Обзиром да је и сама ауторка таквог, кратког играног дела, однос приватног и јавног, како се филм приближава крају, хаотично се меша са сликама и звуцима града, константне напетости, полицијских сирена , посредно говорећи о завршетку играног филма, али и самог живота, свих успомена које стичемо током наших живота. Кроз такву анализу, пореде се и разматрају и односи ауторског и комерцијалног филма, уз бројне примере и цитате са стручних скупова и расправа, што се налази у Иренином писаном раду.

Трагајући за сопственим уметничким изразом, ауторка Ирена Шкорић је кроз практични рад разматрала какав филм жели да сними, којим редитељским средствима може то да оствари, шта ће тим филмом рећи и коме, кроз теоријски део рада, прикупљајући низ књига и чланака који се баве проблемима које Ирена разматра, дајући оквир и аналитички темељ визуелном, сам рад има и битан трећи сегмент: ауторкино проживљавање промена до којих је дошло током стварања, обзиром да је и сама учесник филма, један од његових главних актера, на својој кожи осећајући трајност успомена. Треба истаћи овом приликом да је Ирена Шкорић и продуцент свог остварења, односно у процес снимања уложила је сопствена средства. Списак литературе које је користила је обиман, свеобухватан и разноврстан, хронолошки је наведен на крају писаног рада. Успешна филмска пројекција одржана је у КЦ „Град“. Будућност овог филма је свакако фестивалска, али тек кад се заврши процес одбране докторског рада, који је у току.

ОЦЕНА ОСТВАРЕНИХ РЕЗУЛТАТА

У који фајл да ставим своје срце – експериментални филм као фузија филмских родова, документарног и играног – убедљив је и оригиналан резултат уметничког и теоретског истраживања ауторке. Постављајући питања односа документарног и играног, непрестаног преплитања наративног и ненаративног, дијегезиса и мимезиса, приповеданог и приказаног, стављајући себе у центар, у простор између те две крајности, Ирена Шкорић ствара експериментално филмско дело које гледаоца свакако тера на размишљање. Гледаоца коме је данас доступно све, але се не може у свему емотивно ангажовати. Тај раскорак између никад веће понуде и никад слабије перцепције, фокус је Ирениног рада. Утицајем технологије на људски живот, хоће ли и сам живот изгубити своје значење. Да ли ће знати где се налази страст, суза, осмех, хоће ли фајлови одређивати меру нашег понашања, и присуство и снагу наших емоција. Експериментални филм и теоретски рад успешно преносе ту идеју савременом, захтевном гледаоцу, у иновативној и потпуно разумљивој форми.

Овај пројекат Ирене Шкорић представља значајан допринос уметничком истраживању на тему односа документарног и играног, и свакако остаје као важна полазна тачка и у будућим истаживањима на ову и сличне теме.

КРИТИЧКИ ОСВРТ РЕФЕРЕНАТА

У докторском уметничком пројекту „У који фајл да ставим своје срце“ Ирена Шкорић експериментише са формом и садржајем алтернативног, авангардног филма. Користећи две пројекције, паралелну слику, исте димензије пројекција, пренаглашену употребу звука, сопствено ауторско присуство, дисконтинуитет у нарацији, све облике монтажних прелаза, различите формате, искуство свог живота, рад Ирене Шкорић, практичан и теоретски, открива да ли је могуће створити фајл у који се може сместити људско срце. Проучавајући и теоретске основе оваквог истраживања, ауторка врло одговорно, компетентно, озбиљно, темељно, детаљно, ослањајући се на низ текстова, трибина, записника, писаних књига теоретичара, ствара и брани сопствене закључке, често на трагу оних које помиње, понекад и са новим, свежим размишљањима, о врло комплексној области односа документарног и играног, која никада није била тако полемички раширена као у новијим годинама. Оваквим радом, Факултет драмских уметности је свакако у средишту атуелних полемика о будућности филма, и сам се докторским радом Ирене Шкорић укључујући у такву расправу.

ЗАКЉУЧАК

На основу свега наведеног Комисија сматра да докторски уметнички пројекат Ирене Шкорић *У који фајл да ставим своје срце - Експериментални филм као фузија филмских родова, документарног и играног* представља значајно експериментално филмско дело, које доприноси размишљању о потпуном филму и будућности самог филма. Комисија предлаже Уметничком већу и Наставно-уметничком већу ФДУ да, на основу овог извештаја, прихвате докторски уметнички пројекат и упуте га Сенату Универзитета уметности на даљу процедуру.

У Београду,

6. новембар 2017.

Чланови Комисије

Предраг Велиновић, редовни професор, ментор

Драган Јовановић, редовни професор, члан

др Драган Веселиновић, редовни професор, члан

Дарко Бајић, редовни професор, члан

мр Фети Даутовић, редовни професор у пензији, члан